Մսոսկրային ալյուր

Մսոսկրային ալյուր, կենդանական ծագման սպիտակուցահանքային կեր։ Պատրաստվում է մսի կոմբինատներում և թափոնների վերամշակման գործարաններում՝ սննդի համար ոչ պիտանի և սատկած կենդանիների, ինչպես նաև գազանորս նավատորմիղներում՝ ծովային գազանների մսեղիքից, սպանդանոցների, բեկոնի և պահածոների ձեռնարկությունների թափոններից Հումքը մշակվում է գոլորշով ճնշման տակ կամ եփվում բաց կաթսաներում, հետո չորացվում ու մանրվում։ Մսոսկրային ալյուրը մոխրագորշագույն է, բնորոշ հոտով։ Բաղադրությունը և սննդարարությունը տատանվում է ըստ հումքի տեսակի։ Առաջին տեսակի ալյուրի խոնավությունը՝ 9, ճարպերը՝ 11, մոխիրը 28%֊ից ավելի չէ, պրոտեինը՝ 50%֊ից ոչ պակաս։ Այդպիսի 1 կգ ալյուրը պարունակում է մոտ 0,8 կերի միավոր և մոտ 320 գ մարսելի պրոտեին։ Մսոսկրային ալյուրը հիմնականում ավելացնում են խոզերի, թռչունների և գյուղատնտեսական այլ կենդանիների մատղաշների կերաբաժնին։ Համակցված կերերի բաղադրամաս է։

Կեր